**Наманган вилояти ҳокимлиги томонидан 2020 йилнинг   
1-чораги мобайнида жисмоний ва юридик шахсларнинг**

**мурожаатлари билан ишлаш ва юзага келаётган муаммоларни бартараф этишга қаратилган таклифлар тўғрисида таҳлилий**

**АХБОРОТ**

Муҳтарам Президентимиз томонидан 2020 йилни “Илм, маърифат ва рақамли иқтисодиётни ривожлантириш йили” деб эълон қилингандан сўнг халқ билан мулоқот ва уларни қийнаб келаётган муаммоларни ҳал этиш билан боғлиқ амалий ишлар яна бир юқори босқичга кўтарилди.

Жойларда аҳоли билан юзма-юз ва очиқ мулоқот ўтказиш, улар томонидан қўтарилаётган муаммоларни ҳал этиш бўйича бир қатор ишлар амалга оширилмоқда. Жумладан, ҳар ҳафтада вилоят ҳокими томонидан Ўзбекистон Республикаси Президентининг Наманган вилоятидаги Халқ қабулхонасида, шаҳар ва туманлар ҳудудида ҳамда вилоят ҳокимлигида мунтазам шахсий қабуллар, шунингдек тадбиркорлар учун алоҳида қабуллар ўтказилиб келинмоқда.

Шунингдек, вилоят ҳокимининг “Telegramm” ва “Facebook”даги расмий саҳифалари орқали туну-кун мурожаатлар қабул қилиниб, ижрога қаратилиб, назоратга олинмоқда. Ёшларни қийнаб келаётган муаммоли масалалар ва таклифларини ўз вақтида кўриб чиқиш самарадорлигини ошириш мақсадида, вилоят ҳокимининг ташаббуси билан вилоят ҳокимлигининг “Ёшлар мурожаати” веб-сайти ва call-center орқали мурожаатларни қабул қилиш ва кўриб чиқиш тизими жорий этилди.

Мунтазам равишда 4 та сектор раҳбарлари иштирокида жойларда аҳоли ва тадбиркорлар учун сайёр қабуллар ўтказилмоқда.

**Вилоят ҳокимлигига 2020 йил 1-чораги** давомида жисмоний ва юридик шахслардан жами **1388 та ёзма ва оғзаки** мурожаатлар келиб тушган бўлиб, **2019 йилнинг ўтган даврида** бу кўрсаткич **1656 тани** ташкил этгани ҳолда **268 тага камайган.** Энг кўп мурожаатлар **Наманган шаҳар 510 та (38.3%), Поп тумани 165 та (24.1%)** ва **Уйчи тумани 135 та (20.2%)** ҳиссасига тўғри келади.

2020 йил 1-чораги давомида **вилоят ҳокимлигида** раҳбарлар томонидан **717 нафар** жисмоний ва юридик шахслар **қабул қилинган.   
2019 йилнинг худди шу даврида** бу кўрсаткич **1001 нафарни** ташкил этган бўлиб, **қабулга келувчилар** ўтган йилнинг шу даврига нисбатан **284 тага ёки 29,3 % га камайган.**

Ҳар бир мурожаат ортида инсон тақдири туришини инобатга олган ҳолда мурожаатларни бевосита муаллиф иштирокида ўрганиш, кўтарилган масалани ҳал этиш ёки қонунчиликда белгиланган нормалар бўйича тушунтириш бериш амалиётига алоҳида эътибор бериб келинмоқда.

Вилоят ҳокимлигига келиб тушаётган мурожаатларни масалалар кесимида таҳлил этилганда, асосий мавзулар уй-жой 434 та (29.5%), иш, иш ҳақи ва имтиёз масалаларида 103 та (10.2%), дин масалалари 127 та (7.5%) моддий ёрдам 97 (6.8%) та, соғлиқни сақлаш 82 та (6.2%) масалаларни ташкил этади.

**Шаҳар ва туманлар ҳокимликларига келиб тушаётган**

**жисмоний ва юридик шахсларнинг мурожаатлари бўйича**

2020 йилнинг 1-чораги давомида **шаҳар ва туманлар ҳокимликларига** келиб тушган мурожаатларнинг жамланмасини тахлил қилинганда жисмоний ва юридик шахслардан жами **8103 та ёзма ва оғзаки мурожаатлар**  келиб тушган бўлиб, **2019 йилнинг худди шу даврида** бу кўрсаткич **8866 тани** ташкил этган ҳолда **763 тага** ёҳуд **8.7 фоизга камайган.** Энг кўп мурожаатлар **Наманган шаҳар 4184 та (38.3%), Уйчи тумани 1032 та (24.2%) ва Косонсой тумани 887 та (20.1%)** ҳиссасига тўғри келади.

**2020 йилнинг 1-чораги** давомида **шаҳар ва туманлар ҳокимликларида** раҳбарлар томонидан **3496 нафар** жисмоний ва юридик шахслар қабул қилинган. **2019 йил** 1-чорагида бу кўрсаткич **3126 нафарни** ташкил этган бўлиб, қабулга келувчилар ўтган йилнинг шу даврига нисбатан **370 тага кўпайган.**

Шаҳар ва туманлар ҳокимликларига келиб тушаётган мурожаатларни масалалар кесимида таҳлил этилганда, асосий мавзулар уй-жой ва ер олиш масалаларида 4185 (49.2%) та, тадбиркорликни ривожлантириш масалаларида 1048 та (9.6%), моддий ёрдам 560 (5.5%) та ва банк-кредит   
402 та (3.8%) масалаларини ташкил этади.

**Президент виртуал қабулхонаси бўйича:**

Ўзбекистон Республикаси Президентининг виртуал қабулхонасидан 2020 йил 3 ойи давомида вилоят ҳокимлигига жисмоний ва юридик шахслардан жами 3075 та мурожаатлар келиб тушиб, мурожаатлар сони 2019 йил 3 ойи (3549 та)га нисбатан 474 тага ёки 13,4 % га камайган.

**Мурожаатларни қаноатлантириш** даражаси кўрсаткичлари **паст бўлган** ҳокимликлар- Косонсой **63,4%**, Чортоқ **55,1%**, Поп **54,4%**, ва Янгиқўрғон **47,8%** туманларини ташкил этади.

Мурожаатларнинг ҳудудлар кесимида таҳлил қилинганда, **энг кўп мурожаат йўлланаётган** ҳокимликлар **-** Наманган шаҳар (**963 та**), Чуст   
(**276 та**), Поп (**261 та**) ва Уйчи (**244 та**) туманлари ҳиссасига тўғри келади.

МУАММОЛАР:

1) Амалдаги қонунчиликка мувофиқ, ҳар бир давлат бошқаруви органида жисмоний ва юридик шахсларнинг мурожаатлари билан ишлайдиган алоҳида таркибий бўлинма ташкил этиш белгиланган бўлсада, вилоятлар ҳокимликларининг тасдиқланган тузилмасида жисмоний ва юридик шахсларнинг мурожаатлари билан ишлайдиган алоҳида таркибий бўлинма назарда тутилмаган. Шу сабабли, молия-хўжалик муносабатлари билан шуғулланувчи вилоятлар ҳокимликларининг Ишлар бошқармаси (штат бирлигидаги бош мутахассис лавозимидан Девонхона мудири, етакчи мутахассис штатидан хатлар билан ишловчи мутахассис фаолият юритса), Президент виртуал қабулхонасидан келган мурожаатларни қабул қилиш, ижрога қаратиш ва натижаларини киритиш билан вилоят ҳокимлигида норматив-ҳуқуқий қарор ва фармойишларни ҳуқуқий экспертизадан ўтказиш ва ҳокимлик манфаатларини судларда ҳимоя қилиш билан шуғулланувчи юридик хизмат ходимлари шуғулланиб келишмоқда.

2) Президент виртуал қабулхонасидан келаётган айрим мурожаатларда жиноят ҳақидаги ариза ва хабар (фермер хўжалигига мақбуллаштириш жараёнида ер участкасини расмийлаштириб бериш эвазига туман ҳокимлиги мансабдорлари 4000 АҚШ доллари олган ёки кимдир берган ва ҳ.к) бераётган бўлсада, маҳаллий ижро ҳокимликларига ижро учун юборилмоқда. Мазкур мурожаатлар бевосита ҳуқуқни муҳофаза қилувчи идораларга тааллуқли бўлиб, жиноят-процессуал қонунчилиги талаблари асосида кўриб чиқилиши, мурожаатда келтирган ҳолатлар бўйича терговга қадар текширув ҳаракатлари ўтказилиши лозимлиги кўрсатилиб, тегишлилигига кўра ваколатли ҳуқуқ-тартибот идорасига юбориш сўралсада, “мақбуллаштириш жараёни қонунийлиги ўрганилсин” деб яна маҳаллий ижро ҳокимликларига йўналтирилмоқда.

ТАКЛИФЛАР:

1) Келгусида жисмоний ва юридик шахсларнинг мурожаатлари билан самарали иш олиб боришни йўлга қўйиш мақсадида, вилоятлар ҳокимликлари тузилмасида жисмоний ва юридик шахсларнинг мурожаатлари билан ишлайдиган (3 штат бирлиги - бўлим бошлиғи, бош мутахассис, етакчи мутахассис) алоҳида таркибий бўлинма ташкил этиш таклиф қилинади.

2) “Жисмоний ва юридик шахсларнинг мурожаатлари тўғрисида”ги Ўзбекистон Республикаси Қонунининг 29-моддасида мазкур Қонунда белгиланган бошқа талабларга мувофиқ бўлмаган мурожаатлар кўриб чиқилмаслиги белгиланган. Бироқ, Президент виртуал қабулхонасидан келаётган айрим мурожаатларда мурожаат этувчилар томонидан қонунсиз талаблар қўйиш (“фарзандимни уйлантириб қўйинг”, “чет элда таҳсил олаётган фарзандим учун йирик миқдордаги контракт пулини тўлаб беринг ёки ҳомий ташкилот бириктириб беринг”, “бошланғич тўловсиз намунали   
уй-жой олиб беринг” ва ҳ.к) юқоридаги қонун талабларига мувофиқ бўлмаганлиги сабабли, Президент виртуал қабулхонаси ишчи гуруҳи томонидан ушбу турдаги мурожаатлар келиб тушган вақтда қабул қилинмаслиги, шу жараённинг ўзидаёқ ушбу қонун талаби кўрсатилиб, қабул қилмаслик ва ижрога йўналтирмаслик таклифи билдирилади.

Наманган вилояти ҳокимлиги томонидан топшириқда кўрсатилган вазифалар ижросини ўз вақтида ва самарали ташкил қилиш тадбирлари амалга ошириб борилиши таъминланади.

**Наманган вилояти ҳокимлиги**